EFF beplan om ŉ skool vir hulself te stigJulius Malema by die EFF se volksvergadering Maandagmiddag. (Foto: Twitter) Die EFF-leier, Julius Malema, het Maandagmiddag ter afsluiting van die EFF se volksvergadering (nasionale kongres) by Nasrec suid van Johannesburg aangekondig dat die EFF binne die volgende jaar ŉ private skool gaan bou en stig – verkieslik in Alexandra, oos van Johannesburg. Die Winnie Mandela-skool sal volgens Malema oor alle geriewe beskik, maar geen skoolgeld vra nie. Hy sê die beste onderwysers sal gewerf word van oor Afrika om mee te ding met ander top- private skole soos Crawford College en Curro. Malema het gewaarsku dat 2020 vir magte aan die linkerkant van die politieke spektrum ŉ jaar van aksie sal wees. Die EFF beplan om, saam met simpatieke vakbonde soos Amcu, Eskom se eiendomme te beset ten einde aan te dring op betroubare elektrisiteitstoevoer, asook om privatisering van Eskom teen te staan. Weens die gebrek aan demokrasie in Swaziland gaan die EFF grensposte tussen Swaziland en Suid-Afrika beset. Die EFF gaan ook ŉ veldtog teen banke en die finansiële sektor van stapel stuur omdat daar volgens Malema te veel mag in hierdie sektor skuil. Hy het ook ŉ streep getrek deur samesmelting met die ANC nadat pres. Cyril Ramaphosa hom gebel het. Malema het aan die gehoor van sowat 4 000 gesê Ramaphosa het hom pas tevore gebel: “Hy het my gelukgewens en gesê die ANC kan baie by die EFF leer oor hoe om saamtrekke te organiseer. “Hy het my gelukgewens daarmee dat ek onbestrede verkies is as EFF-leier, en gesê hy wens dit kan met hom gebeur, maar hy dink nie dit sal nie,” het Malema vertel. “Ek was bly toe hy aangekondig het sommige van die Fees Must Fall-aktiviste gaan vrygelaat word. Maar hy is nie ons vriend nie, want hy verkoop ons land se bates,” het Malema gesê. Malema het gesê hoewel die EFF die meeste Afrikatradisies respekteer, moet die tradisie van ukuthwala (waar jong meisies deur mans ontvoer word om met hulle trou) teengestaan word omdat dit die regte van vroue skend.